આ પ્રકારનું બીજું ગ્રુપ છે પાલનપુર પાસે આવેલા વડગામના યુવકોનું ‘વડગામ વેલફેર ટ્રસ્ટ.’ શહેરમાં અભ્યાસ કર્યા બાદ પોતાના ગામમાં સ્થાયી થઈને ગ્રામવિકાસની પ્રવૃત્તિઓ કરવી તે આ ગ્રુપના તમામ યુવા કાર્યકરોનો મુખ્ય ઉદ્દેશ છે. આ ટ્રસ્ટની રચનાની વિગતો રસપ્રદ છે. વડગામમાં રહીને બનાસ ડેરીમાં નોકરી કરતા શ્રી નિતિનભાઈને એક વાર ગુગલ પર સર્ચ કરતાં ગ્રામિણ વિકાસ માટેની ‘નાબુર ફાઉન્ડેશન’ નામની વેબસાઈટ વિશે માહિતી મળી. આ વેબસાઈટમાં રજિસ્ટ્રેશન કરાવ્યા બાદ નિતિનભાઈએ પોતાના ગામના ડેવલેપમેન્ટ પ્રોજેક્ટ વિશેની માહિતી તેમાં મૂકી અને ત્યારબાદ આજ સુધીમાં દેશ-વિદેશમાંથી 125થી વધુ વ્યક્તિઓએ તેમાં સભ્ય બનીને ગામવિકાસની માહિતીનું તેમની સાથે આદાન-પ્રદાન કર્યું. માત્ર એટલું જ નહિ, નિતિનભાઈની ગ્રામવિકાસની પ્રવૃત્તિઓથી પ્રેરાઈને નેધરલેન્ડ સ્થિત આ સંસ્થાના પ્રમુખ મિ. પીલે તથા તેમના પત્ની સીયાએ વડગામની મુલાકાત પણ લીધી ! એ રીતે વીપ્રો કંપનીમાં ઉચ્ચ હોદ્દા પર ફરજ બજાવતા અને આઈ.આઈ.એમ ગ્રેજ્યુએટ થયેલા મુંબઈના શ્રીમતી પુનમબેને ‘ટ્રસ્ટ’ની રચનાનું તેમને યોગ્ય માર્ગદર્શન આપ્યું. તમામના સહયોગથી 2008માં આ ટ્રસ્ટની રચના થઈ, જેમાં હાલ નિતિનભાઈ પ્રમુખપદ સંભાળી રહ્યા છે. ટ્રસ્ટની પ્રવૃત્તિઓમાં ગામવિકાસ તો ખરો જ પરંતુ તે સાથે તેઓ બાળકોના વિકાસ માટે પણ સતત કમર કસી રહ્યા છે. બાળકોના સર્વાંગી વિકાસ માટે ચિત્રસ્પર્ધા, રમતગમત અને વાંચન શિબિર જેવી પ્રવૃત્તિઓનું આયોજન કરીને નોકરી સાથે વ્યસ્ત હોવા છતાં ગામના યુવાનો સમાજને એક સુંદર ઉદાહરણ પૂરું પાડી રહ્યા છે.